Dokters kan niks méér vir Lielie Muis doen nie | Maroela Media
Medies gesproke kan dokters niks méér vir die vyf maande oue Leah de Jager oftewel Lielie Muis van Uitenhage doen nie.
Baba Leah, wat weens ŉ skaars mediese toestand geen immuunstelsel het nie en reeds byna twee maande lank om haar lewe in die hospitaal veg, word nou eindelik hoofsaaklik gemaklik gemaak terwyl haar dokters en ouers toekyk of haar toestand verbeter al dan nie.
“Dit is baie sleg, want al wat ons kan doen, is wag. Maar waarvoor wag ons? Wag ons vir genesing of vir die dood?” het Gerrit de Jager, Leah se pa, Dinsdagmiddag aan Maroela Media gesê.
Dit volg nadat hy en sy vrou, Lezaan, die volgende boodskap die afgelope naweek op Facebook gedeel het: “Dis met ’n baie swaar hart dat ek die nuus aan julle breek. Die dokters kan ongelukkig niks meer vir Leah doen nie.”
Leah word steeds in die neonatale waakeenheid van die Dora Nginza-hospitaal in Port Elizabeth behandel nadat sy sowat twee maande gelede met ernstige gekombineerde immuungebrek (SCID) gediagnoseer is. Dit beteken dat sy wesenlik geen immuunstelsel het nie en haar liggaam dus geen vermoë het om teen infeksies, bakterieë en kieme te baklei nie.
Gerrit verduidelik dat Leah se bloed gewoonlik twee keer per week getoets is om vas te stel hoe dit met haar infeksies gaan en of sy wel nuwe infeksies opgedoen het. Dié toetse is egter intussen gestaak. “Haar dokters behandel nou die infeksies waarvan hulle reeds weet, maar gaan nie meer vir nuwe infeksies toets nie. So, as sy ’n nuwe infeksie kry, gaan ons dit nie weet nie. Sodra dit die punt bereik dat dokters sien haar lyfie gee in, gaan hulle haar bloot gemaklik maak.”
Daar word vermoed dat sy wel nou nog ’n infeksie opdoen aangesien sy koorsig is en haar hart baie vinnig klop. “’n Mens kan veral die afgelope twee dae sien sy is siek. Sy het ook vandag weer stuipe gekry,” sê Gerrit.
Vir eers behandel dokters haar aanvanklike infeksie, die tuberkulose in haar brein asook die stuipaanvalle wat sy gereeld kry.
“Dit is soos ’n nagmerrie waaruit ek wil wakker word,” erken Gerrit. Hy verduidelik dat hulle vir eers positief probeer bly hoewel hy hom as ’n realis beskryf. Hy erken dat dit sy vrou, Lezaan, is wat deurgaans positief bly.
’n Enkele ligpunt is dat Leah se mediese koste gedek is ná die Familiedag wat verlede maand ten bate van haar gehou is. Indien sy beter word, sal dié geld vorentoe vir verdere behandeling soos fisioterapie gebruik word. Indien die ergste denkbaar gebeur, sal die geld aan ander kinders in Leah se situasie geskenk word. “Ons sal net graag Leah se naam blywend wil hou. Indien sy moet doodgaan, kom daar darem iets goeds uit al hierdie sleg.”
Gerrit vertel dat hulle elke moontlike oomblik by haar bed waak en dat haar oupas en oumas gereeld kom kuier. Daar is egter nié ’n vasgestelde tyd aan die uitmergelende wagtydperk gekoppel nie. “’n Mens is moeg maar ons gaan maar aan; ons het nog baie geloof en hoop. Vir eers staan ons haar by. Ons kan niks doen nie. Die infeksies gaan seker iewers begin oorvat.”
Lezaan het sedertdien ’n oulike video van hul Lielie Muis op Facebook gedeel waar sy haar mondjie tuit terwyl sy slaap. “Kyk net hoe oulik is Mamma se kleine lyfie as sy doedoe! Smoorverlief op hierdie blommetjie van my,” sê Lezaan in die inskrywing.
Besoek die Lielie Muis Fondsinsameling Facebook-blad vir meer inligting oor Leah se vordering, asook maniere waarop die gesin bygestaan kan word.
Kyk net hoe oulik is mamma se kleine lyfie as sy doedoe! Smoor verlief op hierdie blommetjie van my ????
Posted by Lielie Muis – Leah de Jager on Saturday, 1 December 2018
Baie sterkte aan jul gesin en familie. Wens soms mens kon alles net beter maak. Mag Liewe Jesus julle baie styf vashou. Ons sal nie ophou bid nie.
So ‘n mooi klein mensie… Ons hart gaan uit na die ouers.
Sy is so mooi. Regte klein engeltjie. My hart bloei vir julle.
Jul is in ons gebede. Sterkte
AAAAAAA MY HART BREEK VIR DIE OUERS… EK BID DAT ONS HEMELSE GENEESING SAL SPREEK OOR LIELIE MUIS…. KLEIN LIELIE MUIS IS PRAGTIG…. STERKTE VIR DIE MAMMA EN PAPPA